कांग्रेस के तमिलनाडु धड़े में विरोध के स्वर तेज  
कांग्रेस की तमिलनाडु शाखा में चल रहे विरोध के स्वर उस समय खुलकर सामने आ गए, जब राज्य कांग्रेस की बैठक से पार्टी के दो विधायक बाहर चले गए।
कांग्रेस पार्टी की तमिलनाडु शाखा में चल रहे विरोध के स्वर उस समय खुलकर सामने आ गए, जब राज्य कांग्रेस की एक बैठक से पार्टी के दो विधायक बाहर चले गए। यह बैठक इस साल के मई महीने में राज्य में होने वाले विधानसभा चुनावों के लिए रणनीति बनाने के मकसद से आयोजित की गई थी।  पार्टी सूत्रों ने बताया कि विधायक आरएम पलानीस्वामी और रानी वेंकटेसन बैठक को छोड़कर चले गए। इनकी मांग है कि डीएमके के साथ सीट बंटवारे पर बातचीत के लिए जो दल गठित की गई है, उसमें पार्टी के वरिष्ठ नेता ईवीकेएस एलांगोवान, कांग्रेस विधानमंडल पार्टी के नेता एसआर बालासुब्रमण्यम और विधायक डी यशोदा को शामिल किया जाए।  गौरतलब है कि कांग्रेस ने सीटों के बंटवारे के लिए हाल में ही पांच सदस्यीय एक दल का गठन किया है। इसमें केंद्रीय मंत्री पी चिदंबरम और जीके वासन, पार्टी की प्रवक्ता जयंती नटराजन, तमिलनाडु कांग्रेस के अध्यक्ष केवी थांगकाबालू और अखिल भारतीय कांग्रेस समिति के अध्यक्ष जयकुमार को शामिल किया गया है।